SL Uradni list Evropske unije C 294/15

Objava zahtevka na podlagi člena 17(6) Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89

(2017/C 294/09)

V skladu s členom 17(7) Uredbe (ES) št. 110/2008 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

GLAVNE SPECIFIKACIJE TEHNIČNE DOKUMENTACIJE

„ГРОЗДОВА РАКИЯ ОТ ТЪРГОВИЩЕ“/„GROZDOVA RAKYA FROM TARGOVISHTE“

EU št.: PGI-BG-01864 – 7.1.2014

1. Geografska označba, ki se registrira

„Гроздова ракия от Търговище“/„Grozdova rakya from Targovishte“

2. Kategorija žgane pijače

Винена дестилатна спиртна напитка/Žganje iz vina

3. Opis žgane pijače

3.1 Fizikalne, kemijske in/ali organoleptične značilnosti

Žganje iz vina z geografsko označbo „Гроздова ракия от Търговище“/„Grozdova rakya from Targovishte“ je bledo rumene barve, ima prijetno aromo vanilje ter uravnotežen nežen okus. Na njegove specifične fizikalno-kemijske in organoleptične lastnosti vplivajo naslednji dejavniki: surovina, geografsko območje, proizvodna metoda in človeški faktor z uporabo dobrih proizvodnih praks ter združitvijo tradicije in sodobne tehnologije.

3.2 Posebne značilnosti (v primerjavi z drugimi žganimi pijačami iz iste kategorije)

Žganje iz vina z geografsko označbo „Гроздова ракия от Търговище“/„Grozdova rakya from Targovishte“ se proizvaja po tradicionalni bolgarski metodi in ima naslednje fizikalno-kemijske lastnosti:

— najmanjši delež alkohola v pijači je 40 vol. %;

— vsebnost hlapnih snovi (vključno z višjimi alkoholi, kislinami, estri in aldehidi) je 267–365 g/hl na 100 vol. % alkohola;

— največja vsebnost metanola je 120 g/hl na 100 vol. % alkohola.

Les, iz katerega so narejeni sodi za zorenje destilata, in mineralna voda, ki se po mehčanju uporablja za redčenje vinskega destilata, prav tako prispevata k prepoznavnemu okusu pijače.

4. Zadevno geografsko območje

Žganje iz vina z geografsko označbo „Гроздова ракия от Търговище“/„Grozdova rakya from Targovishte“ se proizvaja v pokrajini Târgovişte, ki se nahaja na vzhodnem delu Donavskega nižavja. Vinogradi se nahajajo v občini Târgovişte, in sicer na šestih območjih vasi Kralewo, Dalgatsch, Owtscharowo, Pewez, Strascha in Ruez.

5. Metoda za pridobivanje žgane pijače

Žganje iz vina z geografsko označbo „Гроздова ракия от Търговище“/„Grozdova rakya from Targovishte“ se proizvaja iz naslednjih sort grozdja:

— sorte belega grozdja: Chardonnay, Rkatsiteli, Muscat Ottonel, Dimyat, Tamyanka, Traminer, Sauvignon Blanc, Aligoté in Riesling Italico;

— sorte rdečega grozdja: Cabernet Sauvignon in Pamid.

Proizvodnja se začne s trgatvijo. Grozdje se najprej presortira po sortah, splošnem izgledu in vsebnosti sladkorja, nato se stiska. Nastala pulpa se 4–12 ur namaka v vrtljivem ločevalcu. Tako pridobljen grozdni mošt se nato zbistri in bistri deli se prenesejo v fermentacijo. Alkoholna fermentacija poteka približno 20 dni pri temperaturi 14–18 °С. Končni proizvod se proizvaja z enkratno ali dvakratno destilacijo v destilacijski koloni K-5 pri manj kot 65 vol. % alkohola. Sistem za destilacijo K-5 je bil zasnovan v Bolgariji. Nastali vinski destilat se hrani v ločenih prostorih za zorenje v hrastovih sodih in tipiziranje.

6. Povezava z geografskim okoljem ali izvorom

6.1 Podrobnosti o geografskem območju ali izvoru, ki so pomembne za povezavo

Geografsko območje je večinoma gričevnato ali valovito. Povprečna nadmorska višina je 200–520 m. Območje ima milo kontinentalno podnebje z morskim vplivom. Jeseni so tople, suhe in dolge, zaradi česar ima grozdje visoko vsebnost sladkorja. Povprečna letna temperatura na tem območju je 10,7 °C. Kar zadeva povprečne letne padavine, največ padavin pade pozno spomladi in zgodaj poleti. Tla so peščeno-ilovnat černozjom in siva gozdna tla.

6.2 Posebne značilnosti žgane pijače, ki so posledica geografskega območja

Žganje iz vina z geografsko označbo „Гроздова ракия от Търговище“/„Grozdova rakya from Targovishte“ se proizvaja v pokrajini Târgovişte, v kateri ugodna kombinacija topografije, tal in podnebja omogoča optimalno tehnično zrelost grozdja in gojenje kakovostnega grozdja. Številne značilne lastnosti daje pijači les iz posebnega hrasta vrste Quercus Frainetto (Blagun), iz katerega so narejeni sodi, v katerih zori destilat. Za redčenje destilata se uporablja mehčana mineralna voda iz izvira Boaza, ki se nahaja 8 km jugozahodno od mesta Târgoviște. S tipiziranjem nastane kakovosten proizvod s stabilnimi organoleptičnimi lastnostmi: bledo rumeno barvo, prijetno aromo vanilje in uravnoteženim nežnim okusom. Aromatične snovi iz grozdja, ki dajejo pijači vonj in aromo, se ohranijo tako z uporabo tehničnih postopkov kot tudi tradicionalnih in sodobnih proizvodnih metod.

7. Določbe Evropske unije ali nacionalne/regionalne določbe

V Bolgariji je postopek za odobritev žganih pijač z geografsko označbo določen v oddelku VII „Proizvodnja žganih pijač z geografsko označbo“ in poglavju 9 „Žgane pijače“ zakona o vinu in žganih pijačah, objavljenega v uradnem listu št. 45 z dne 15. junija 2012.

Žganje iz vina z geografsko označbo „Гроздова ракия от Търговище“/„Grozdova rakya from Targovishte“ je bilo odobreno 27. novembra 2013 z odlokom Ministrstva za gospodarstvo št. T-RD-27-13, ki je objavljen na spletni strani Ministrstva za gospodarstvo: http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-t-68-c28-m361-1.html.

8. Vložnik

Država članica, tretja država ali pravna/fizična oseba:

Република България, Министерство на икономиката/Republika Bolgarija, Ministrstvo za gospodarstvo

— Celoten naslov (ulica in hišna številka, poštna številka in kraj, država): гр. София 1052, ул. „Славянска“ № 8, Република България/„Slavyanska“ ulica 8, 1052 Sofija, Bolgarija

9. Posebna pravila za označevanje

Pravila za označevanje žganih pijač z geografsko označbo, ki so proizvedene v Bolgariji in namenjene bolgarskemu trgu, so določena v členu 170(1) in členu 172(1) zakona o vinu in žganih pijačah.

(1) UL L 39, 13.2.2008, str. 16.